《礼毕庆成》
宋代·胡宿

路寝凝中宇，星文直大辰。总章裁往范，斋驾奉明禋。

惟圣能严父，于皇重飨亲。永怀深肃僾，昭事极精纯。

钟律咸韶古，衣冠黼黻新。九金徕贡职，万玉俨朝伦。

夷夏观殊礼，乾祗享至仁。参祠七世庙，再降六天神。

万宝成秋野，千祥拥禁宸。睿恩覃四海，寿域跻斯民。

作者简介：胡宿（九九五～一○六七），字武平，常州晋陵（今江苏常州）人。仁宗天圣二年（一○二四）进士。历官扬子尉、通判宣州、知湖州、两浙转运使、修起居注、知制诰、翰林学士、枢密副使。英宗治平三年（一○六六）以尚书吏部侍郎、观文殿学士知杭州。四年，除太子少师致仕，命未至已病逝，年七十三（《欧阳文忠公文集》卷三四《胡公墓志铭》）。他在北宋仁宗、英宗两朝为官，位居枢密副使，以居安思危、宽厚待人、正直立朝著称，死后谥文恭。